Բախտաձեն, ում, համաձայն տարբեր հարցումների (NDI, IRI), վրաց հասարակության գրեթե կեսը մինչև վարչապետի պաշտոնում առաջադրվելը չէր ճանաչում, այսօր ամենաշատ քննարկվող քաղաքական գործիչներից է: 36-ամյա Բախտաձեն “Վրացական երազանք” կուսակցության առաջնորդ Բիձինա Իվանիշվիլիի “հովանավորյալներից” է, ավելին՝ վրացական դեղին մամուլը դեռ վաղուց էր խոսում նրա և Իվանիշվիլիի դստեր՝ Գվանցա Իվանիշվիլիի սիրավեպի մասին: Որպես քաղաքական գործիչ՝ Բախտաձեն հանրությանը հայտնի դարձավ 2017-ի նոյեմբերից՝ ֆինանսների նախարարի պաշտոնը զբաղեցնելուց հետո: Մինչ այդ վերջինս ղեկավարում էր “Վրացական երկաթուղիներ” ընկերությունը: Դատելով հենց “Վրացական երկաթուղիներում” Բախտաձեի իրականացրած քաղաքականության արդյունքներց՝ վրացական ընդդիմությունը պնդում է, որ վարչապետի պաշտոնում առաջադրված երիտասարդի միակ առավելությունն այն է, որ նա վայելում է Իվանիշվիլիի համակրանքը, իսկ որպես ղեկավար հաջողել է միայն տապալել այնպիսի “լավ նախագիծը”, ինչպիսին “Վրացական երկաթուղիներ” ընկերությունն էր, որի ապրանքաշրջանառությունն ու ֆինանսական դրությունն էապես վատթարացել են 2012-2017 թվականների (Բախտաձեի ղեկավարման) ընթացքում: